b"\n_START_ARTICLE_\nRang visual de pista\n_START_PARAGRAPH_\nEn meteorologia d'aviaci\xc3\xb3, el rang visual de pista (o RVR de l'angl\xc3\xa8s Runway Visual Range) \xc3\xa9s la dist\xc3\xa0ncia des de la qual un pilot d'una aeronau situada al centre de la pista d'aterratge pot veure les marques que delimiten la pista o identificar-ne la l\xc3\xadnia del centre. L'RVR se sol expressar en metres o en peus._NEWLINE_L'RVR \xc3\xa9s usat com un dels par\xc3\xa0metres m\xc3\xadnims que, en un procediment d'aproximaci\xc3\xb3 instrumental, s'ha de complir, ja que en la majoria de casos el pilot ha de tenir contacte visual amb la pista per tal d'aterrar. El m\xc3\xa0xim rang visual de pista \xc3\xa9s de 2000 metres (o 6000 peus), ja que per sobre d'aquesta magnitud ja no \xc3\xa9s significant la difer\xc3\xa8ncia, i per tant, ja no cal que es comuniquin. Els RVRs s\xc3\xb3n prove\xc3\xafts en els METARs i s\xc3\xb3n transmesos pels controladors aeris a les aeronaus que fan aproximacions, per tal d'ajudar els pilots a saber si \xc3\xa9s prudent i legal fer el procediment d'aproximaci\xc3\xb3._NEWLINE_L'RVR \xc3\xa9s tamb\xc3\xa9 el criteri principal que s'usa per determinar la categoria de les ajudes visuals instal\xc2\xb7lades en els aeroports. L'Organitzaci\xc3\xb3 d'Aviaci\xc3\xb3 Civil Internacional (OACI) estipula a l'Annex 14 que per valors d'RVR per sobre de 550m, la CAT I d'il\xc2\xb7luminaci\xc3\xb3 ser\xc3\xa0 instal\xc2\xb7lada, si l'RVR \xc3\xa9s d'entre 300 m i 549 m, caldr\xc3\xa0 la CAT II de l'enllumenat. La CAT IIIa s'instal\xc2\xb7la per valors d'RVR d'entre 175 m i 300 m. La CAT IIIb \xc3\xa9s requerida per valors d'RVR d'entre 50 m i 175 m, mentre que no hi ha limitaci\xc3\xb3 d'RVR per ajudes visuals de CAT IIIc."